b'\n_START_ARTICLE_\nSillankorvan em\xc3\xa4nt\xc3\xa4\n_START_SECTION_\nTuotanto\n_START_PARAGRAPH_\nAiheen filmaus on tiett\xc3\xa4v\xc3\xa4sti ollut suunnitteilla jo 1945 mutta toteutui eri yhti\xc3\xb6ss\xc3\xa4 vasta 1950-luvun puolella. K\xc3\xa4sikirjoituksen pohjana ollut Kilven n\xc3\xa4ytelm\xc3\xa4 on vuodelta 1915, ja sen asenteet ovat siirtyneet muuttumattomina 1950-luvulle._NEWLINE_Elokuvassa on puolittain dokumentaarinen jakso K\xc3\xa4pyl\xc3\xa4ss\xc3\xa4 ajetusta ravikilpailusta, jossa Helge Herala on ohjastajana.\n_START_SECTION_\nVastaanotto\n_START_PARAGRAPH_\nAikalaisarviossa Leo Nordberg (Uusi Suomi) moittii elokuvaa asenteellisuudesta: \xe2\x80\x9dSuomalaisen maalaistalon em\xc3\xa4nn\xc3\xa4n on n\xc3\xa4k\xc3\xb6j\xc3\xa4\xc3\xa4n oltava kivikova, h\xc3\xa4ik\xc3\xa4ilem\xc3\xa4t\xc3\xb6n naishirmu kelvatakseen meik\xc3\xa4l\xc3\xa4iseen n\xc3\xa4ytelm\xc3\xa4\xc3\xa4n tai elokuvan p\xc3\xa4\xc3\xa4henkil\xc3\xb6ksi.\xe2\x80\x9d Toisaalta Helena Futtari roolissa saa kiitosta: \xe2\x80\x9dH\xc3\xa4nen olemuksestaan ja osuvista ilmeist\xc3\xa4\xc3\xa4n uhkuu mahtavuuden ja ylpeyden henki ja h\xc3\xa4nen replikointiaan on ilo kuunnella.\xe2\x80\x9d Vaikka Juha Nevalainen, (Ilta-Sanomat) antaa Unholle arvon ohjaajana, h\xc3\xa4n moittii ohjausta laahaavaksi, kun taas Satakunnan Kansan Kauko Peltola piti ohjausta varmatyylisen\xc3\xa4. Kaiken kaikkiaan aikalaisarvioiden n\xc3\xa4kemykset elokuvasta olivat melko ristiriitaiset._NEWLINE_My\xc3\xb6s televisioajan kritiikeiss\xc3\xa4 suhtautuminen elokuvaan vaihteli. Toisaalta on todettu, ett\xc3\xa4 elokuva on mainettaan parempi ja ett\xc3\xa4 se on lajissaan hyvin puhutteleva. Toisaalta sit\xc3\xa4 on luonnehdittu innottomaksi kuvaukseksi \xe2\x80\x9drakkauden ristipistoista\xe2\x80\x9d. Er\xc3\xa4s kriitikko kiinnitt\xc3\xa4\xc3\xa4 huomiota em\xc3\xa4nn\xc3\xa4n henkiseen sukulaisuuteen Hella Wuolijoen Niskavuori-sarjan kovasyd\xc3\xa4miseen em\xc3\xa4nt\xc3\xa4\xc3\xa4n Hetaan. Elokuvan valopilkkuna n\xc3\xa4hd\xc3\xa4\xc3\xa4n varakkaan naapurin Savelan Eetun hahmo (Aku Korhonen).'